|  |  |  |
| --- | --- | --- |
|  |  |  |
|  | **REPUBLIKA HRVATSKA** |  |

**FOND ZA ZAŠTITU OKOLIŠA I ENERGETSKU UČINKOVITOST**

**J A V N I N A T J E Č A J**

**(ZO/ENU 2/2022)**

**ZA SUFINANCIRANJE PROJEKATA U PODRUČJU**

**ZAŠTITE OKOLIŠA I ENERGETSKE UČINKOVITOSTI ORGANIZACIJA CIVILNOG DRUŠTVA (UDRUGA)**

Upute za prijavitelje

Datum objave Natječaja: 21. lipanj 2022.

Rok za dostavu prijava za sufinanciranje: 31. kolovoz 2022.

Sadržaj

[1. PREDMET JAVNOG NATJEČAJA 3](#_Toc106364428)

[1.1 OPIS PROBLEMA ČIJEM SE RJEŠAVANJU ŽELI DOPRINIJETI 3](#_Toc106364429)

[1.1.1 Aktivnosti ponovne uporabe 3](#_Toc106364430)

[1.1.2 Organiziranje ekoloških akcija za prikupljanje otpada s morskog dna 3](#_Toc106364431)

[1.1.3 Organiziranje ekoloških akcija čišćenja speleoloških objekata 4](#_Toc106364432)

[1.1.4 Aktivnosti za podizanje svijesti o prilagodbi klimatskim promjenama 4](#_Toc106364433)

[1.1.5. Pružanje savjetodavne usluge javnosti o njenoj ulozi i pravima u zaštiti okoliša 4](#_Toc106364434)

[1.1.6. Promicanje načela ekološkog upravljanja i važnosti eko-oznaka 5](#_Toc106364435)

[1.1.7. Provođenje aktivnosti za podizanje svijesti o elektromobilnosti 6](#_Toc106364436)

[1.1.8. Provođenje aktivnosti informiranja javnosti o mjerama energetske učinkovitosti i obnovljivih izvora energije 6](#_Toc106364437)

[1.1.9. Provođenje aktivnosti informiranja javnosti o mjerama suzbijanja energetskog siromaštva 7](#_Toc106364438)

[1.2 PRIORITETI ZA DODJELU SREDSTAVA 7](#_Toc106364439)

[1.3 UKUPNA VRIJEDNOST I POSTOCI SUFINANCIRANJA PROJEKATA 8](#_Toc106364440)

[2. FORMALNI UVJETI JAVNOG NATJEČAJA 10](#_Toc106364441)

[2.1 PRIHVATLJIVI PRIJAVITELJI: TKO MOŽE PODNIJETI PRIJAVU? 10](#_Toc106364442)

[2.2 PRIHVATLJIVI PARTNERI NA PROJEKTU 11](#_Toc106364443)

[2.3 PRIHVATLJIVE AKTIVNOSTI KOJE ĆE SE SUFINANCIRATI NATJEČAJEM 12](#_Toc106364444)

[2.4 OPRAVDANI TROŠKOVI KOJI ĆE SE SUFINANCIRATI NATJEČAJEM 13](#_Toc106364445)

[3. KAKO SE PRIJAVITI? 15](#_Toc106364446)

[3.1 SADRŽAJ PRIJAVE 15](#_Toc106364447)

[3.1.1 Sadržaj Obrasca opisa projekta 17](#_Toc106364448)

[3.1.2 Sadržaj Obrasca proračuna projekta 17](#_Toc106364449)

[3.1.3 Gdje poslati prijavu? 17](#_Toc106364450)

[3.1.4 Rok za slanje prijave 17](#_Toc106364451)

[3.1.5 Kome se obratiti ukoliko imate pitanja? 18](#_Toc106364452)

[4. OBRADA PRIJAVA I DONOŠENJE ODLUKE O DODJELI SREDSTAVA FONDA 18](#_Toc106364453)

[4.1 PREGLED PRIJAVA U ODNOSU NA PROPISANE UVJETE NATJEČAJA 19](#_Toc106364454)

[4.2 OCJENA PRIJAVA KOJE SU ZADOVOLJILE PROPISANE UVJETE NATJEČAJA 19](#_Toc106364455)

[4.3 OBAVIJEST O DONESENOJ ODLUCI O DODJELI SREDSTAVA 20](#_Toc106364456)

[4.4 UGOVARANJE 21](#_Toc106364457)

[4.5 PODNOŠENJE PRIGOVORA 22](#_Toc106364458)

[5. ODGOVORNOST ZA ŠTETU I ZABRANA SUDJELOVANJA U IZBORNOJ PROMIDŽBI 23](#_Toc106364459)

[6. POPIS OBRAZACA ZA PRIJAVU PROJEKTA 24](#_Toc106364460)

# PREDMET JAVNOG NATJEČAJA

## 1.1 OPIS PROBLEMA ČIJEM SE RJEŠAVANJU ŽELI DOPRINIJETI

### 1.1.1 Aktivnosti ponovne uporabe

Ponovna uporaba je svaki postupak kojim se omogućava ponovno korištenje proizvoda ili dijela proizvoda koji nisu otpad, u istu svrhu za koju su izvorno načinjeni, odnosno ponovna uporaba podrazumijeva ponovno korištenje proizvoda u svrhu za koju su bili izvorno namijenjeni. U sklopu aktivnosti prevencije nastanka otpada države članice Europske unije navode mjere uspostave sustava kojima se potiču aktivnosti ponovne uporabe, posebno elektroničke opreme, tekstila i namještaja. Prema hrvatskom zakonodavnom okviru priprema za ponovnu uporabu ulazi u postupke gospodarenja otpadom, dok je ponovna uporaba jedna od mjera sprječavanja nastanka otpada. Ponovna uporaba proizvoda je bilo koji postupak kojim se proizvod, koji je bio zamišljen i konstruiran da tijekom životnog ciklusa ispuni minimalni broj radnih ciklusa, ponovno upotrebljava za istu svrhu za koju je predviđen ili za neku drugu funkciju, uz upotrebu manjih pomoćnih proizvoda na tržištu ili bez njih. Uspoređujući je s ostalim metodama gospodarenja otpadom, prilikom produljivanja životnog ciklusa proizvoda izbjegava se korištenje energije koja je potrebna za proizvodnju novog proizvoda, pa je štetan utjecaj na okoliš znatno umanjen. Ekološke koristi od produljenja životnog vijeka proizvoda ili njihovih dijelova kroz pripremu za ponovnu uporabu su značajne i predstavljaju veliki potencijal za smanjenje emisija stakleničkih plinova preračunato kroz emisije CO2. Ponovna uporaba proizvoda ili otpada ima pozitivne učinke na okoliš (sprječava onečišćenje voda, tla, zraka) štedi sirovine i energiju, odnosno doprinosi kružnom gospodarstvu. Javnim natječajem za ponovnu uporabu proizvoda osigurat će se sredstva za projekte organizacija civilnog društva (udruga) kojima se doprinosi smanjenju pritisaka na okoliš koje uzrokuje proizvodnja novog i često manje trajnog proizvoda, razvoju pozitivnog stava prema “zelenom” gospodarstvu i razvoju lokalnih partnerskih modela.

Vrste proizvoda pogodne za ponovnu uporabu koje mogu biti predmet ovog Natječaja su:

• Tekstil (odjeća i obuća, tekstil za kućanstva (tepisi, zavjese, posteljina, ručnici)),

• Namještaj (ormari, kreveti, stolovi, stolice i sl.),

• Roba široke potrošnje (kuhinjsko posuđe i pribor, knjige, igračke, bicikli, kolica i sl.).

### 1.1.2 Organiziranje ekoloških akcija za prikupljanje otpada s morskog dna

Zaštita mora od onečišćenja, te aktivnosti koje se odnose na uklanjanje i zbrinjavanje morskog otpada provode se kroz primjenu postojećeg zakonskog okvira i strateških dokumenata vezanih za gospodarenje otpadom. Onečišćenja otpadom morskog dna, posebno zaštićenih i ekološko zanačajnih područja u moru i obalnom području snažno utječu na strukturu i funkciju morskih i obalnih ekosustava te posljedično njihovo obnavljanje. Provedbom *Mjere 3.3.3. Prikupljati otpad u moru putem ronilačkih akcija*, Programa mjera zaštite i upravljanja morskim okolišem i obalnim područjem Republike Hrvatske („Narodne novine“ 97/2017) Fond daje podršku inicijativi za izravno uklanjanje otpada iz mora te podizanju svijesti o značaju problema među svim uključenim dionicima. Primjenom navedene mjere akcijama i projektima organiziranim na lokalnoj razini djeluje se na smanjivanje namjernog ili slučajnog unosa otpada u morski ekosustav, čime se značajno smanjuje rizik negativnog utjecaja na morska staništa i morske organizme.

### 1.1.3 Organiziranje ekoloških akcija čišćenja speleoloških objekata

Speleološke udruge mogu prijaviti projekte koji uključuju akcije prikupljanja i zbrinjavanja sakupljenog otpada iz speleoloških objekata.

Organizirano prikupljanje otpada iz speleoloških objekata potrebno je provesti u dogovoru sa mjesno nadležnom javnom ustanovom koja upravlja tim speleološkim objektom i pridržavati se njihovih uputa.

### 1.1.4 Aktivnosti za podizanje svijesti o prilagodbi klimatskim promjenama

Klimatske promjene predstavljaju rastuću prijetnju za održivi razvoj Hrvatske koja je naročito ranjiva na klimatske promjene i prave velike štete od ekstremnih vremenskih nepogoda koje će s klimatskim promjenama biti učestalije i intenzivnije. Strategija prilagodbe klimatskim promjenama Republike Hrvatske za razdoblje do 2040. s pogledom na 2070. godinu (NN 46/2020) sadrži projekcije promjene klime za Hrvatsku, analizu utjecaja i ranjivosti kao i popis mjera i aktivnosti koje Hrvatska treba poduzeti u cilju jačanja otpornosti na klimatske promjene. Problematika klimatskih promjena je važna za sve sektore te se svi dionici u društvu trebaju uključiti u proaktivno djelovanje.

Uloga organizacija civilnog društva je također važna naročito u osvješćivanju javnosti te suočavanja s klimatskim promjenama i borbi protiv njih kako na globalnoj razini tako i na nacionalnoj i lokanoj razini. Obrazovana i osviještena javnost ima ključnu ulogu u provedbi propisa i mjera iz strateških i planskih dokumenata.

Ovim će se putem sufinancirati trošak izrade informativno-edukativnih materijala udruga na temu prilagodbe klimatskim promjenama, uključuju jednostavne i interaktivne e-module, animacije i sl., multimedijske uratke (o promjeni klime i njenom utjecaju, i mogućnostima prilagodbe). Sadržaj se treba temeljiti na Strategiji prilagodbe klimatskim promjenama; uzimajući u obzir ranjive sektore (hidrologija, vodni i morski resursi, poljoprivreda, šumarstvo, ribarstvo, prirodni ekosustavi i bioraznolikost, energetika, turizam i zdravstvo te dva međusektorska tematska područja: prostorno planiranje i upravljanje obalnim područjem te upravljanje rizicima) i treba se definirati za koju je ciljnu skupinu namijenjen.

### Pružanje savjetodavne usluge javnosti o njenoj ulozi i pravima u zaštiti okoliša

Zakon o zaštiti okoliša (NN 80/13, 153/13, 78/15, 12/18 i 118/18) na više mjesta propisuje obvezu informiranja javnosti i osiguravanja sudjelovanja javnosti u pitanjima zaštite okoliša, osiguranja prava na pristup pravosuđu i obavješćivanje o onečišćavanju okoliša. Ovaj Zakon također propisuje obvezu informiranja, izobrazbu i poučavanje javnosti o zaštiti okoliša i održivom razvitku i utjecati na razvijanje svijesti o zaštiti okoliša u cjelini.

Hrvatska je stranka UNECE Konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša (NN 1/2007) (Aarhuška konvencija), koja utvrđuje prava u vezi s okolišem kao osnovu za uključivanje građana i njihovih udruženja u politike okoliša, što je preduvjet razvoja okolišne demokracije. Odredbe Aarhuške konvencije i Direktiva EU-a koje se odnose na Aarhušku konvenciju prvenstveno su prenesene u Zakon o zaštiti okoliša.

Pri izradi V. Nacionalnog izvješća o provedbi Aarhuške konvencije (2021.) uočeno je međutim, da javnost često nije svjesna svoje uloge u zaštiti okoliša te da ne ostvaruje prava ta prava. Jedan od načina je taj da se udrugama koje djeluju u području zaštite okoliša sufinanciraju projekti koji su usmjereni na informiranje i savjetovanje javnosti o ulozi u zaštiti okoliša.

Ovim putem će se sufinancirati trošak pružanja savjetodavne usluge javnosti o njenoj ulozi i pravima koja proizlaze iz Zakona o zaštiti okoliša.

### Promicanje načela ekološkog upravljanja i važnosti eko-oznaka

Zakon o zaštiti okoliša (NN 80/13, 153/13, 78/15, 12/18 i 118/18) među elemente opće politike zaštite okoliša navodi sustav za ekološko upravljanje i neovisno ocjenjivanje (EMAS) (čl. 210) i znak zaštite okoliša Europske unije – EU Ecolabel (čl. 215). Oba elementa su dobrovoljna te promiču visoke standarde zaštite okoliša i doprinose klimatskim ciljevima. Stoga treba poticati njihovo bolje prihvaćanje u Hrvatskoj.

EMAS (eng. Eco-Management and Audit Scheme) je EU certifikat namijenjen organizacijama bilo koje vrste da na sustavan način, pod koordinacijom rukovodećeg tijela i u suradnji sa zaposlenicima, organizacija poboljša svoja okolišna svojstva, odnosno smanji okolišni otisak. Organizacija prati potrošnju energije (energetska učinkovitost) i vode, nastanak otpada, emisije stakleničkih plinova i utjecaj na bioraznolikost. Doprinosi smanjenju rizika (uspostava operativnih procedura), boljem odnosu sa zaposlenicima (treninzi o EMAS-u) i s vanjskim suradnicima i dobavljačima. Uspostavlja se trajno praćenje usklađenosti s propisima te se doprinosi smanjenju troškova poslovanja. Neovisni sustav validacije i verifikacije jamči vjerodostojnost.

EU Ecolabel je službeni znak zaštite okoliša, koja označava „zelene“ proizvode i usluge tj. one koji imaju manje nepovoljan utjecaj na okoliš tijekom životnog ciklusa u odnosu na istovrsne proizvode i usluge. Namijenjen je proizvodima koji se stavljaju na tržište EU-a. Znak EU Ecolabel je putokaz potrošaču da proizvod ili usluga udovoljava visoko propisanim standardima zaštite okoliša. EU Ecolabel spada u Tip I eko-oznaka i deklaracija prema normi EN ISO 14024:2000 jer je transparentan, obuhvaća životni ciklus i ima neovisni sustav verifikacije.

Proizvodi i usluge koji žele nositi ovaj znak trebaju udovoljiti propisanim mjerilima kojih u ovom trenutku ima za 24 skupine proizvoda i za 2 usluge (za uslugu turističkog smještaja i za čišćenje zatvorenih prostora).

Ovim putem će se sufinancirati trošak edukacije o sustavu ekološkog upravljanja EMAS i o važnosti znaka zaštite okoliša EU Ecolabel za poslovni sektor.

### Provođenje aktivnosti za podizanje svijesti o elektromobilnosti

Rezultat politika i strategija Europske unije i Republike Hrvatske dan je kroz opće ciljeve u Strategiji prometnog razvoja Republike Hrvatske (2017. – 2030.) kojima se želi smanjiti utjecaj prometnog sustava na klimatske promjene i okoliš (okolišna održivost). Strategijom niskougljičnog razvoja Republike Hrvatske do 2030. s pogledom na 2050. godinu definirane su temeljne mjere u prometu koje uključuju primjenu goriva niske emisije CO2 što uključuje korištenje električnih i hibridnih vozila te je stavljen naglasak na razvoj inteligentnih i integriranih urbanih i javnih prometnih sustava koji uključuju razvoj urbane biciklističke infrastrukture.

Uspjeh ovih mjera ovisi o jačanju svijesti i edukaciji svih sudionika u prometu tako da će se sufinancirati aktivnosti organizacije edukacija o elektromobilnosti za građane svih dobnih skupina, korištenju bicikla i e-vozila u svakodnevnim aktivnostima, poticanju multimodalnosti, kao i projekti povećanja sigurnosti biciklista u prometu. Ujedno će se sufinancirati aktivnosti promocije cikloturističkih ruta uz organizaciju sportskih i rekreativnih biciklističkih događanja.

### Provođenje aktivnosti informiranja javnosti o mjerama energetske učinkovitosti i obnovljivih izvora energije

Zakon o energetskoj učinkovitosti (NN [127/14](https://www.zakon.hr/cms.htm?id=35929), [116/18](https://www.zakon.hr/cms.htm?id=35927), [25/20](https://www.zakon.hr/cms.htm?id=43415), [32/21](https://www.zakon.hr/cms.htm?id=47908), [41/21](https://www.zakon.hr/cms.htm?id=48214)) potiče odgovarajuće inicijative za informiranje, podizanje svijesti i osposobljavanje s ciljem obavješćivanja građana o koristima i praktičnim prednostima poduzimanja mjera za poboljšanje energetske učinkovitosti.

Energetska učinkovitost je kombinacija mjera vezanih uz tehnologiju ali i uz ljudski faktor. Vrlo je važno da se kod ljudi podigne svijest o nužnosti brige za potrošnju energije, vode i zaštitu okoliša (učinkovito gospodarenje energijom i vodom, mjere u potrošnji električnom energijom, zamjena električnih uređaja energetski efikasnijim, mjere u potrošnji toplinske energije i sl.). Za provođenje dijela ovakvih mjera nisu nužno potrebna financijska sredstva, ali uštede mogu biti značajne. Integriranim nacionalnim energetskim i klimatskim planom Republike Hrvatske za razdoblje od 2021. do 2030. godine predviđeno je informiranje opće javnosti vezano uz obnovljive izvore energije kao što je promocija korištenja na otocima, edukacija i promocija dobre prakse – fotonaponski sustavi, sunčani toplinski sustavi, dizalice topline, peći i kotlovi na biomasu.

Ovim putem sufinancirat će se aktivnosti organizacije edukacija na teme osnova energetske učinkovitosti i obnovljivih izvora energije i prednosti provedbe energetskih obnova (uključujući provođenje energetskih pregleda i energetskog certificiranja). Moguće je također sufinanciranje aktivnosti podrške građanima oko realizacije projekata korištenja sustava obnovljivih izvora energije, posebno u kontekstu ubrzanja energetske tranzicije na otocima, uključivanja građana u energetske zajednice, kao i pružanja podrške građanima u usvajanju digitalnih vještina vezano uz nove energetske tehnologije.

### Provođenje aktivnosti informiranja javnosti o mjerama suzbijanja energetskog siromaštva

Strategija energetskog razvoja Republike Hrvatske do 2030. s pogledom na 2050. godinu i Integrirani nacionalni energetski i klimatski plan za Republiku Hrvatsku za razdoblje od 2021. do 2030. godine prepoznaju potrebu suzbijanja energetskog siromaštva odnosno trajno smanjenje troškova za energiju u energetski siromašnim kućanstvima i poboljšanje životnih uvjeta energetski siromašnih građana.

Ovim putem sufinancirat će se aktivnost informiranja i savjetovanja građana u riziku od energetskog siromaštva kroz osiguravanje adekvatnih informacija i savjeta o mjerama energetske učinkovitosti koje doprinose suzbijanju energetskog siromaštva.

**Svaka udruga može kao nositelj projekta prijaviti i ugovoriti najviše dva (2) projekta, pri čemu se svaka projektna prijava može odnositi na jednu (1) aktivnost iz točke I. Javnog natječaja.**

## 1.2 PRIORITETI ZA DODJELU SREDSTAVA

Prioriteti ovog natječaja sukladni su sljedećim strateškim i planskim dokumentima:

1. Zakon o gospodarenju otpadom ( „Narodne novine“ broj 84/2021)
2. Strategija gospodarenja otpadom Republike Hrvatske („Narodne novine“ 130/05)
3. Plan gospodarenja otpadom u Republici Hrvatskoj za razdoblje 2017.-2022. („Narodne novine“ broj 03/17)
4. Izmjena Plana gospodarenja otpadom Republike Hrvatske za razdoblje 2017. - 2022. godine („Narodne novine“ broj 1/22)
5. Zakon o zaštiti okoliša („Narodne novine“ broj 80/2013, 153/13, 78/15, 12/18 i 118/18)
6. Zakon o zaštiti prirode („Narodne novine broj 80/13, 15/18, 14/19 i 127/19)
7. Uredba o izradi i provedbi dokumenata Strategije upravljanja morskim okolišem i obalnim područjem („Narodne novine“ broj 112/2014 i 39/2017)
8. Program mjera zaštite i upravljanja morskim okolišem i obalnim područjem Republike Hrvatske („Narodne novine“ 97/2017)
9. Strategija prilagodbe klimatskim promjenama Republike Hrvatske za razdoblje do 2040. s pogledom na 2070. godinu (NN 46/2020)
10. Zakon o klimatskim promjenama i zaštiti ozonskog sloja (NN 127/19)
11. Strategija prometnog razvoja Republike Hrvatske od 2017. do 2030. godine („Narodne novine“ broj 84/17)
12. Strategija niskougljičnog razvoja Republike Hrvatske do 2030. s pogledom na 2050. godinu („Narodne novine“ broj 63/21)
13. Zakon o energetskoj učinkovitosti („Narodne novine“ broj [127/14](https://www.zakon.hr/cms.htm?id=35929), [116/18](https://www.zakon.hr/cms.htm?id=35927), [25/20](https://www.zakon.hr/cms.htm?id=43415), [32/21](https://www.zakon.hr/cms.htm?id=47908), [41/21](https://www.zakon.hr/cms.htm?id=48214))
14. Integrirani nacionalni energetski i klimatski plan Republike Hrvatske za razdoblje od 2021. do 2030. godine, prosinac 2019.[[1]](#footnote-1)
15. Strategija energetskog razvoja Republike Hrvatske do 2030. s pogledom na 2050. godinu („Narodne novine“ broj 25/20).

## 1.3 UKUPNA VRIJEDNOST I POSTOCI SUFINANCIRANJA PROJEKATA

Raspoloživa sredstva Fonda po ovom Natječaju iznose **6.000.000,00 kn**.

Sukladno *Pravilniku o uvjetima i načinu dodjeljivanja sredstava Fonda za zaštitu okoliša i energetsku učinkovitost, te kriterijima i mjerilima za ocjenjivanje prijava za dodjeljivanje sredstava Fonda („Narodne novine“ broj 18/09 i 42/12, 73/13, 29/14, 155/14 i 132/21)* (dalje: Pravilnik) organizacije civilnog društva (udruge) mogu ostvariti sredstva Fonda u udjelu do:

1. **do 80% opravdanih troškova ukupne vrijednosti ulaganja, ukoliko se radi o:**

– projektima koji se provode, odnosno korisnicima koji se nalaze na području posebne državne skrbi Republike Hrvatske (Zakon o područjima od posebne državne skrbi, NN [86/08](http://www.zakon.hr/cms.htm?id=947), [57/11](http://www.zakon.hr/cms.htm?id=948), [51A/13](http://www.zakon.hr/cms.htm?id=949), [148/13](http://www.zakon.hr/cms.htm?id=950), [76/14](http://www.zakon.hr/cms.htm?id=951), [147/14](http://www.zakon.hr/cms.htm?id=1642), [18/15](http://www.zakon.hr/cms.htm?id=4678), [106/18](https://www.zakon.hr/cms.htm?id=35579) ) i u prvoj skupini otoka (čl. 2 Zakona o otocima „Narodne novine“ broj 34/9, 14/99, 32/02, 33/06, 116/18, 73/20 i 70/21), sve sukladno posebnom propisu,

2. **do 60% opravdanih troškova ukupne vrijednosti ulaganja, ukoliko se radi o:**

– projektima koji se provode, odnosno korisnicima koji se nalaze na području druge skupine otoka, odnosno na području određenom kao brdsko-planinsko područje, sve sukladno posebnim propisima,

3. **do 40% opravdanih troškova ukupne vrijednosti ulaganja, ukoliko se radi o:**

– projektima koji se provode, odnosno korisnicima koji se nalaze na ostalim područjima Republike Hrvatske.

Fond odobrava sredstva donacije. Najmanji iznos koji se može dodijeliti je **20.000,00 kn**, a najviši iznos koji se može dodijeliti je **80.000,00 kn** po pojedinom odobrenom projektu.

Korisnici sredstava Fonda dužni su osigurati preostala sredstva do ukupnog iznosa troškova projekta.

**Fond sredstva donacije isplaćuje** sukladno odluci o odabiru korisnika i dodjeli sredstava (u daljnjem tekstu: odluka) i sklopljenom ugovoru, po provedenom postupku odabira projekta sukladno uvjetima za isplatu i to:

1. Sukladno odobrenom postotnom učešću za ostvarene opravdane troškove, ukoliko su opravdani troškovi po provedenom postupku isti ili manji od odobrenih; ili
2. Sukladno odobrenom iznosu za ostvarene opravdane troškove:
   1. ukoliko su opravdani troškovi po provedenom postupku jednaki odobrenom iznosu, ili
   2. ukoliko su ostvareni opravdani troškovi po provedenom postupku veći od odobrenih.

**Isplata ugovorenih sredstava vrši se:**

1. Temeljem periodičkih financijsko – narativnih izvješća koji se dostavljaju sukladno dinamici projekta te knjigovodstvene dokumentacije kojom se utvrđuje nastanak troškova, dostavljenih od strane prijavitelja,

2. Sukladno dinamici realizacije projekta,

3. Sukladno ugovorenom postotnom učešću sufinanciranja od strane Fonda, a maksimalno do ugovorenog iznosa.

Udruga, nositelj projekta, dužna je iznos vlastitog ulaganja u projekt i udio projektnog partnera, kao i detaljan opis projekta koji prijavljuje Fondu prikazati u Obrascu opisa i Obrascu proračuna (troškovniku) projekta.

Sukladno odredbama Zakona o uvođenju eura kao službene valute u Republici Hrvatske (Narodne novine 57/2022) odobreni i ugovoreni iznosi u kunama isplaćivat će se u kunama do 31. prosinca 2022., a nakon 1. siječnja 2023. u eurima. Odobreni i ugovoreni iznosi u kunama  smatrat će se iznosima u eurima uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

**Pod vlastitim udjelom korisnika sredstava Fonda razumijevaju se:**

• novčana sredstva korisnika,

• kreditna sredstva drugih financijskih institucija namijenjena za provedbu projekta,

• ulog drugih pravnih i/ili fizičkih osoba vezan za ulaganje u provedbu projekta.

Korisnici sredstava Fonda dužni su sufinancirati projekte (*članak 31. Pravilnika)* u okviru navedenih omjera, odnosno osigurati preostala sredstva do ukupnog iznosa projekta te pružiti dokaze Fondu o mogućnosti financijskog praćenja ulaganja u projekt.

Prijavitelj može prijaviti projekt koji je sufinanciran iz drugog izvora u određenom postotku ukupnog iznosa projekta. U navedenom slučaju prijavitelj je dužan iznos sufinanciranja prikazati u Opisnom obrascu projekta i Obrascu proračuna projekta.

# 2. FORMALNI UVJETI JAVNOG NATJEČAJA

## 2.1 PRIHVATLJIVI PRIJAVITELJI: TKO MOŽE PODNIJETI PRIJAVU?

Pravo na sredstva Fonda za sufinanciranje projekata po ovom Natječaju mogu ostvariti organizacije civilnoga društva s pravnim statusom udruge, koja je registrirana i djeluje u Republici Hrvatskoj, čiji projekt se u cijelosti provodi u Republici Hrvatskoj, a osigurava zaštitu i promicanje jednakosti te stvara pretpostavke za ostvarenje jednakih mogućnosti, čime se osigurava zaštita od diskriminacije.

**Prihvatljivim prijaviteljem smatra se organizacija civilnoga društva koja udovoljava sljedećim općim uvjetima:**

* upisana je u Registar udruga i ima sjedište na području Republike Hrvatske, odnosno dokaz da je udruga upisana u Registar udruga Republike Hrvatske prema Zakonu o udrugama (NN, 74/2014, 70/2017 i 98/19),
* udruga je registrirana za obavljanje djelatnosti u jednom od područja: ekologije, zaštite okoliša i prirode, zaštite mora i morskog okoliša, održivog razvoja, speleologije, klimatskih promjena, energetske učinkovitosti, obnovljivih izvora energije, elektromobilnosti i energetskog siromaštva.
* speleološka udruga upisana u Registar udruga Republike Hrvatske prema Zakonu o udrugama (NN, 74/2014, 70/2017 i 98/19), koje su statutom ili drugim temeljnim aktom opredijeljeni za speleološku djelatnost te imaju odgovarajuće Godišnje dopuštenje za provođenje istraživanja i obavljanje radnji u speleološkim objektima izdano od nadležnog Ministarstva gospodarstva i održivog razvoja.
* upisana je u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija,
* uskladila je svoj statut sa odredbama Zakona o udrugama (NN 74/14, 70/17 i 98/19) ili je podnijela prijava za usklađivanjem statuta nadležnom uredu (što dokazuje potvrdom nadležnog ureda),
* osoba ovlaštena za zastupanje (i potpisivanje ugovora o dodjeli financijskih sredstava) je u mandatu, što se potvrđuje uvidom u Registar udruga,
* djeluje u službi općeg/zajedničkog dobra i u skladu s općim vrednotama utvrđenim Ustavom Republike Hrvatske,
* ispunila je ugovorene obveze preuzete temeljem prijašnjih ugovora o dodjeli sredstava prema Fondu za zaštitu okoliša i energetsku učinkovitost, te svim drugim davateljima financijskih sredstava iz javnih izvora, što potvrđuje izjavom koju potpisuje osoba ovlaštena za zastupanje,
* ispunjava obveze plaćanja doprinosa za mirovinsko i zdravstveno osiguranje i plaćanja poreza, te drugih davanja prema državnom proračunu i proračunima jedinica lokalne samouprave, a protiv osobe ovlaštene za zastupanje i voditelja projekta ne vodi se kazneni postupak i nisu pravomoćno osuđeni za prekršaj određen člankom 48. stavkom 2. alinejom c), odnosno pravomoćno osuđeni za počinjenje kaznenog djela određenog člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15 i 37/21).

**Pravo prijave na Natječaj nemaju:**

* udruge koje nisu uskladile svoj statut sa odredbama Zakona o udrugama (NN 74/14, 70/17 i 98/19) niti su podnijele prijava za usklađivanje statuta nadležnom uredu,
* ogranci, podružnice i slični ustrojstveni oblici udruga koji nisu registrirani u skladu sa Zakonom o udrugama kao pravne osobe,
* organizacije civilnoga društva koje nisu upisane u Registar neprofitnih organizacija i/ili ne vode transparentno financijsko poslovanje u skladu sa Zakonom o financijskom poslovanju i računovodstvu neprofitnih organizacija (NN 121/14),
* organizacije civilnoga društva koje su nenamjenski trošile prethodno dodijeljena sredstva iz javnih izvora,
* organizacije civilnoga društva koje su u stečaju,
* organizacije civilnoga društva koje nisu ispunile obveze vezane uz plaćanje doprinosa i/ili poreza,
* organizacije civilnoga društva koje su kao nositelji projekta odnosno partneri na projektu iz Republike Hrvatske za isti projekt već dobile sredstva iz nekog drugog izvora za sufinanciranje cijelog obveznog udjela korisnika u projektu,
* udruge čiji je jedan od osnivača politička stranka,
* udruge koje ne izvrše svoje obveze izvješćivanja utvrđene ugovorom o sufinanciranju projekta ili su nenamjenski trošile prethodno dodijeljena sredstva Fonda (sufinanciranje sredstvima Fonda uskraćuje se u razdoblju od dvije godine od utvrđivanja povrede ugovora),

pravo prijave na natječaj nemaju udruge koje imaju dospjele nepodmirene i/ili neregulirane obveze prema Fondu.

**Svaka udruga može kao nositelj projekta prijaviti i ugovoriti najviše dva (2) projekta, pri čemu se svaka projektna prijava može odnositi na jednu (1) aktivnost iz točke I. Javnog natječaja.**

## 2.2 PRIHVATLJIVI PARTNERI NA PROJEKTU

Udruga se može javiti na natječaj samostalno ili u partnerstvu s:

* **jednom ili više udruga koje ispunjavaju propisane uvjete iz točke 2.1**,
* **dječjim vrtićem**, koji je javna ustanova i obavlja djelatnost predškolskog odgoja kao javnu službu sukladno Zakonu o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22), a korisnik je državnog proračuna ili proračuna jedinica lokalne i područne (regionalne) samouprave te poslovne knjige vodi sukladno propisima proračunskog računovodstva,
* **osnovnom ili srednjom školom**, koja je javna ustanova i obavlja djelatnost osnovnog ili srednjeg odgoja i obrazovanja sukladno Zakonu o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 – RUSRH , 152/14, 07/17, 68/18, 98/19 i 64/20), a koja je korisnik državnog proračuna ili proračuna jedinica lokalne i područne (regionalne) samouprave, te vodi poslovne knjige sukladno propisima proračunskog računovodstva,

**subjektima** koji vode poslovne knjige sukladno propisima **neprofitnog računovodstva** i koje na odgovarajući način ispunjavaju uvjete iz točke 2.1

* **jedinice lokalne i područne (regionalne) samouprave.**

Prijavu na ovaj natječaj podnosi udruga koja je nositelj projekta. Udruga koja je nositelj projekta u cijelosti je odgovorna za njegovu provedbu, izvještavanje i rezultate projekta.

Partnerstvo u projektu dokazuje se Izjavom o partnerstvu, potpisanom i ovjerenom od strane nositelja projekta te svih partnera na projektu. Partneri sudjeluju u provedbi projekta. Troškovi partnera prihvaćat će se temeljem ispostavljenih računa iz kojih je razvidno da je naručitelj radova/usluga udruga koja je nositelj projekta. Svi projektni partneri moraju ispunjavati uvjete određene ovim Natječajem, a za koju okolnost odgovara udruga nositelj projekta i istu potvrđuje Izjavom o partnerstvu.

Ugovor o korištenju sredstava Fonda zaključit će se s udrugom koja je nositelj projekta koja je ujedno odgovorna i za kvalitetnu provedbu projekta, namjensko korištenje odobrenih sredstava i redovito izvještavanje. Prije sklapanja ugovora s Fondom udruga/nositelj projekta je dužna sklopiti sporazum o suradnji s partnerom/ima na projektu.

**Fond ne sudjeluje u posredovanju poslovnih odnosa udruge nositelja projekta i ostalih sudionika u provedbi predmeta sufinanciranja ovog Javnog natječaja te ne može:**

* sudjelovati/posredovati u njihovom rješavanju,
* snositi posljedice u sporovima i potraživanjima koje s osnova tih poslovnih odnosa mogu nastati i
* iste uvažavati kao opravdani razlog ukoliko su suprotne uvjetima ovog Javnog natječaja, odluke i sklopljenog ugovora s Fondom.

Udruga **ne može** prijaviti projekt u partnerstvu sa:

• subjektima koji vode poslovne knjige sukladno propisima profitnog računovostva,

• političkim strankama,

• vjerskim zajednicama i

• središnjim tijelima državne uprave i Vladinim uredima.

## 2.3 PRIHVATLJIVE AKTIVNOSTI KOJE ĆE SE SUFINANCIRATI NATJEČAJEM

U sklopu ovog Natječaja organizacije civilnog društva (udruge) svoje prijave mogu podnijeti za projekte koji se odnose na područja navedena u točki 1.1. ovih Uputa.

Trajanje projekta **ne može biti dulje od 12 mjeseci** od dana sklapanja ugovora za sufinanciranje projekta, a projektne aktivnosti moraju se provoditi na području Republike Hrvatske.

Na Natječaj se mogu prijaviti i projekti ugovoreni u okviru programa Europske unije koji su raspoloživi udrugama. Projekti ugovoreni u okviru programa Europske unije mogu ostvariti sredstva Fonda samo u dijelu koji nije sufinanciran sredstvima Europske unije.

Projekti koji nisu prihvatljivi za sufinanciranje:

1. projekti čije je financiranje predviđeno državnim proračunom za tekuću godinu i po posebnim propisima,
2. projekti usmjereni isključivo na zadovoljavanje temeljnih potreba poslovanja udruge (npr. kupnja i/ili instalacija opreme, kupnja vozila i/ili plovila, pokrivanje troškova redovnog poslovanja),
3. projekti čija je jedina svrha korist članicama/članovima udruge,
4. projekti koji se već sufinanciraju sredstvima Fonda.

## 2.4 OPRAVDANI TROŠKOVI KOJI ĆE SE SUFINANCIRATI NATJEČAJEM

Sredstvima ovog natječaja mogu se financirati samo stvarni i opravdani troškovi, nastali provođenjem projekta u vremenskom razdoblju naznačenom u ovim Uputama. Opravdani troškovi projekta sukladno ovom Natječaju su troškovi nastali nakon dana objave Natječaja u „Narodnim novinama“ i na mrežnoj stranici Fonda, a prema Obrascu proračuna projekta koji je sastavni dio obvezne natječajne dokumentacije za prijavu projekta podnošenjem prijave na Natječaj. Prilikom ocjene projekta, utvrđivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Sredstvima ovog Natječaja mogu se financirati samo **stvarni i opravdani troškovi**, a koji ispunjavaju slijedeće kriterije:

1. nastali su nakon dana objave Natječaja, za vrijeme razdoblja provedbe projekta u skladu s uvjetima natječaja i ugovorom s Fondom,

b) moraju biti navedeni u ukupnom predviđenom proračunu (troškovniku) projekta,

c) nužni su za provođenje projekta koji je predmetom bespovratnih sredstava ovog Natječaja,

d) mogu biti identificirani i provjereni i koji su računovodstveno evidentirani u udruzi prema važećim propisima o računovodstvu neprofitnih organizacija,

1. umjereni, opravdani i usuglašeni sa prijavama racionalnog financijskog upravljanja, osobito u odnosu na štedljivost i učinkovitost.

Pod **opravdanim troškovima** podrazumijevaju se troškovi koji su neposredno povezani uz provedbu pojedinih aktivnosti predloženog projekta kao što su:

* + - potrošni materijal (kutije, vreće i spremnici za prikupljanje otpada),
    - trošak opreme, alata i pribora neophodnih za provedbu projekta,
    - troškovi prikupljanja i distribucije (troškovi goriva, troškovi punjenja boca za ronjenje),
    - troškovi promotivnih aktivnosti izravno povezani s provedbom projekta (izrada web portala „nudim-tražim“,
* izrada letaka, naljepnica „ponovna uporaba“, održavanje radionica),
* interaktivni e-moduli, animacije i slični multimedijski uratci
  + - izdaci za troškove plaća i naknada voditeljima projekta, izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu, ugovor o djelu, ugovor o djelu redovitog studenta), **ne mogu iznositi više od 30% od ukupno Fondu prihvatljivih i opravdanih troškova,** pri čemu je potrebno navesti ime i prezime osobe koja će biti angažirana, njezine postojeće stručne kompetencije, broj mjeseci i mjesečni bruto iznos naknade,
    - ostali troškovi za koje podnositelj prijava dostavi Izjavu da su neophodni za provedbu projekta, a Fond utvrdi njihovu opravdanost.

Pri obračunu opravdanih troškova Korisnika neće se primjenjivati pojednostavljena troškovna opcija (PTO), sukladno Uredbio izmjenama i dopunama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 37/2021).

Prilikom ocjene opravdanosti troškova Fond **može zatražiti pojašnjenja** u svezi prikazanih troškova koja mogu dovesti do naknadnih izmjena i/ili smanjenja iznosa opravdanih troškova. Iznos odobrenih sredstava se uslijed tih ispravaka ne može povećati.

**Neopravdani troškovi su:**

* troškovi kupnje opreme koja nije izravno vezana za provedbu projekta,
* troškovi obavljanja osnovne djelatnosti udruge, administrativni i režijski troškovi (plin, struja, voda, telefon, najam prostora, troškovi uredskog materijala, poštanski troškovi, knjigovodstveni servis)
* troškovi adaptacije/modernizacije prostora te postojeće infrastrukture,
* PDV (ukoliko se odbija kao pretporez),
* troškovi konverzije, naknade i gubici po tečajnim razlikama vezani uz bilo koji devizni račun za određenu komponentu kao i drugi čisto financijski izdaci,
* informatička oprema, mobilni aparati, vozila, plovila,
* troškovi certifikata, servisa, održavanja opreme, redovnog održavanja web stranica i sl.,
* troškovi koji su već bili financirani iz javnih izvora,
* doprinosi u naravi: nefinancijski doprinosi (robe ili usluge) trećih strana koji ne obuhvaćaju doprinose za korisnika,
* drugi troškovi koji nisu neposredno povezani sa sadržajem i ciljevima projekta.

Fond će isplatu dodijeljenih sredstava financijske podrške („donacije“) Korisniku izvršiti sukladno ugovorenom postotnom učešću, na temelju dostavljenih opisno – financijskih izvješća sa Zahtjevima Korisnika za isplatom sredstava, uz koja se prilažu: ovjerena i potpisana vjerodostojna knjigovodstvena dokumentacija kojom se dokazuje obveza plaćanja, tj. pečatom ovjereni (ako je primjenjivo, tj. ako Korisnik ima pečat) i potpisani računi i ugovori za izvršene usluge/nabavku robe, **koji glase na ime Korisnika,** periodička opisna i financijska izvješća o statusu provedbe Projekta s navedenim stvarnim učincima koja će se dostavljati ovisno o dinamici projekta, i/ili završno izvješće kojim se dostavlja cjelovito završno, opisno i financijsko izvješće o provedenom Projektu, na propisanom obrascu u izvorniku, potpisana i ovjerena pečatom od strane ovlaštene osobe Korisnika i voditelja projekta, dokazi o podmirivanju ukupnih troškova za realizaciju Projekta utvrđenih temeljem sklopljenog Ugovora, te druge dokumentacije na traženje Fonda u roku od 30 dana od dana dostave iste i prihvaćanja od strane Fonda.

U slučaju dostave ovjerenih preslika dokumentacije koja predstavlja temelj za isplatu ista treba sadržavati Izjavu Korisnika da je preslika istovjetna izvorniku dokumentacije koja se nalazi u poslovnim knjigama Korisnika.

# 3. KAKO SE PRIJAVITI?

## 3.1 SADRŽAJ PRIJAVE

Udruge prijavljuju svoje projekte podnošenjem prijave sukladno **Uputama za prijavitelje** ispunjavanjem **obrazaca** koji se nalaze na mrežnoj stranici [www.fzoeu.hr](http://www.fzoeu.hr). Prijava podnošenjem prijave na ovaj Natječaj mora sadržavati obveznu dokumentaciju (1 primjerak) u tiskanom obliku, i to:

1. OBRAZAC OPISA PROJEKTA (na propisanom obrascu, u izvorniku), popunjeni, ovjereni pečatom (ako je primjenjivo) i potpisani od strane ovlaštene osobe za zastupanje podnositelja prijave i voditelja projekta. Opis projekta treba biti detaljan, sa svim planiranim glavnim aktivnostima, ciljevima koji se planiraju postići, ciljanim skupinama koje će sudjelovati ili kojima je projekt namijenjen i očekivanim rezultatima projekta uključujući razdoblje 2 godine nakon završetka financiranja projekta od strane Fonda,
2. OBRAZAC PRORAČUNA PROJEKTA (na propisanom obrascu, u izvorniku), popunjeni, ovjereni i potpisani od strane ovlaštene osobe za zastupanje podnositelja prijave i voditelja projekta,
3. Potvrda Porezne uprave o nepostojanju javnog duga, ne starija od 30 dana od dana prijave na natječaj, u izvorniku. Sukladno članku 150. Općeg poreznog zakona („Narodne novine“ broj 115/16, 106/18, 121/19, 32/20 i 42/20), dospjeli porezni dug koji ne prelazi iznos od 10 kuna neće se smatrati poreznim dugom u smislu uvjeta ovog Javnog natječaja.
4. Izjava o nepostojanju dvostrukog financiranja za prijavljeni projekt (na propisanom obrascu, u izvorniku), potpisana i ovjerena od strane ovlaštene osobe za zastupanje podnositelja prijave,
5. Izjava o partnerstvu ako udruga prijavljuje projekt u partnerstvu s drugim udrugama, ustanovama ili neprofitnim organizacijama (na propisanom obrascu, u izvorniku); potpisana i ovjerena od strane ovlaštene osobe podnositelja prijave projekta i partnera na projektu,
6. Izjava o osiguranju vlastitog udjela udruge u troškovima projekta, ovjerena i potpisana od strane ovlaštene osobe za zastupanje podnositelja prijave projekta (u izvorniku),
7. Izjava da niti jedan od osnivača udruge nije politička stranka, ovjerenu pečatom i potpisom od strane ovlaštene osobe za zastupanje podnositelja prijave projekta (u izvorniku),
8. Uvjerenje nadležnog suda da se ne vodi kazneni postupak protiv osobe ovlaštene za zastupanje udruge koja će potpisati ugovor o sufinanciranju projekta (u izvorniku, ne starije od 6 mjeseci od dana objave Natječaja),
9. Izjava pod materijalnom i kaznenom odgovornošću koristi li se ili ne koristi PDV u računima kao pretporez u obračunskom razdoblju (na propisanom obrascu, u izvorniku), ovjerena i potpisana od strane osobe ovlaštene osobe za zastupanje podnositelja prijave,
10. Preslika važećeg Statuta udruge nositelja projekta (samo za udruge čiji statut nije moguće preuzeti putem Registra udruga) te dokaz (dopis) da je statut predan na ovjeru nadležnom uredu radi usklađivanja sa Zakonom o udrugama (NN 74/14, 70/17 i 98/19) (samo za udruge koje su predale prijava za usklađivanjem statuta sa Zakonom o udrugama, ali je njihov prijava još u obradi).

Fond će sukladno mjerilima koje moraju ispunjavati udruge koje koriste sredstva iz javnih izvora za financiranje svojih projekata (članak 5. Uredbe) izvršiti uvid i provjeru statusa udruga u Registru udruga RH i Registru neprofitnih organizacija RH za udrugu nositelja projekta i projektne partnere. U svrhu dodatnog pojašnjenja ili dopune obvezne dokumentacije koju je podnositelj prijave dostavio u roku Fond može podnositelju prijave dodijeliti naknadni rok za pojašnjenje ili dopunu. Ako podnositelj u naknadno dodijeljenom roku koji ne može biti duži od 8 radnih dana ne postupi sukladno traženju Fonda, Fond će donijeti odluku na temelju dostavljene dokumentacije.

Prijava na Natječaj u tiskanom obliku mora sadržavati obvezne obrasce, popunjene računalom, na hrvatskom jeziku.

**Stranice dostavljene dokumentacije OBAVEZNO moraju biti brojčano označene (*počevši od prve stranice prijave uključujući redom sve stranice i obrasce pa do zadnje stranice prijave*) vlastoručno potpisane od strane ovlaštene osobe podnositelja prijave i voditelja projekta i ovjerene službenim pečatom organizacije (udruge) (ako je primjenjivo).**

Prijave na ovaj Javni natječaj koje sadrže svu obveznu dokumentaciju, ali stranice nisu brojčano označene, Fond neće razmatrati jer iste ne ispunjavaju formalne uvjete Natječaja.

Cjelokupna dokumentacija dostavljena u sklopu prijave za Natječaj ostaje u predmetnoj arhivi Fonda bez obveze povrata ili kopiranja iste od strane Fonda.

Podaci iz Javnog Natječaja koristit će se isključivo sukladno odredbama UREDBE (EU) 2016/679 EUROPSKOG PARLAMENTA I VIJEĆA od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).

### 3.1.1 Sadržaj Obrasca opisa projekta

Obrazac opisa projekta dio je obvezne dokumentacije. Ispunjava se na hrvatskom jeziku i sadrži podatke o prijavitelju, partnerima te sadržaju projekta koji se predlaže za financiranje. Obrasci u kojima nedostaju podaci vezani uz sadržaj projekta neće biti uzeti u razmatranje. Obrazac je potrebno ispuniti na računalu. Rukom ispisani obrasci neće biti uzeti u razmatranje. Ukoliko Opisni obrazac projekta sadrži gore navedene nedostatke, prijava će se smatrati nevažećom.

### 3.1.2 Sadržaj Obrasca proračuna projekta

Obrazac Proračuna projekta dio je obvezne dokumentacije. Ispunjava se na hrvatskom jeziku i sadrži podatke o svim izravnim i neizravnim troškovima projekta kao i o bespovratnim sredstvima koja se traže od ugovornog tijela. Prijava u kojoj nedostaje obrazac Proračuna neće biti uzeta u razmatranje kao ni prijava u kojoj obrazac Proračuna nije u potpunosti ispunjen. Obrazac je potrebno ispuniti na računalu. Rukom ispisani obrasci neće biti uzeti u razmatranje.

### 3.1.3 Gdje poslati prijavu?

Prijave zajedno sa obaveznom dokumentacijom podnose se preporučenom poštom ili osobno putem urudžbenog zapisnika, posebno za svaki projekt u jednoj zatvorenoj omotnici, na adresu:

**Fond za zaštitu okoliša i energetsku učinkovitost,**

**Radnička cesta 80, 10 000 Zagreb**

uz naznaku

**Prijava na Javni natječaj Fonda za sufinanciranje projekata u području zaštite okoliša i energetske učinkovitosti** **organizacija civilnog društva (udruga)**

**(JN ZO/ENU 2/2022) – NE OTVARATI**

### 3.1.4 Rok za slanje prijave

Rok za prijavu na Natječaj je **31. kolovoz 2022. godine**. Prijava je dostavljena u roku, ako je na prijamnom pečatu razvidno da je zaprimljena u pošti do kraja datuma koji je naznačen kao rok za prijavu na Natječaj.

U roku za dostavu prijava, udruga može dodatnom, pravovaljano potpisanom izjavom izmijeniti svoju prijavu, nadopuniti je ili od nje odustati. Izmjenom ili dopunom prijave nije dopušteno povećavati iznos projekta. Izmjena ili dopuna prijave odnosno izjava o odustajanju od sudjelovanja u Natječaju dostavlja se na isti način kao i prijava. Prijave koje su dostavljene putem dostavljača ili osobno smatrat će se valjanima ako točno vrijeme prijama pošiljke na izdanoj potvrdi odgovara roku za dostavljanje prijave. Sve prijave poslane nakon proteka roka za dostavljanje prijava podnošenjem prijave ili putem elektroničke pošte neće biti uzete u razmatranje.

Skraćeni tekst Natječaja je objavljen u „Narodnim novinama“, a puni tekst na mrežnoj stranici Fonda ([www.fzoeu.hr](http://www.fzoeu.hr)) te na mrežnim stranicama Ureda za udruge Republike Hrvatske.

### 3.1.5 Kome se obratiti ukoliko imate pitanja?

Sva pitanja vezana za natječaj mogu se postaviti isključivo elektroničkim putem, slanjem upita na sljedeće adrese:

1. za područje zaštite okoliša: [okolis@fzoeu.hr](mailto:okolis@fzoeu.hr)
2. za područje energetske učinkovitosti: [gospodarenje\_energijom@fzoeu.hr](mailto:gospodarenje_energijom@fzoeu.hr)

i to najkasnije 15 dana prije isteka roka za prijavu na Natječaj.

Odgovori na pitanja objavljivat će se jednom tjedno na mrežnoj stranici Fonda [www.fzoeu.hr](http://www.fzoeu.hr).

U svrhu osiguranja ravnopravnosti svih potencijalnih prijavitelja, Fond ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

# 4. OBRADA PRIJAVA I DONOŠENJE ODLUKE O DODJELI SREDSTAVA FONDA

Sve pristigle i zaprimljene prijave proći će kroz sljedeću proceduru:

Sukladno Pravilniku o postupku objavljivanja natječaja i odlučivanju o odabiru korisnika sredstava Fonda za zaštitu okoliša i energetsku učinkovitost („Narodne novine“ broj 153/11, 29/14 i 155/14) i Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21) Fond za zaštitu okoliša i energetsku učinkovitost ustrojava dva povjerenstva: **Stručno povjerenstvo za otvaranje zaprimljenih prijava i provjeru ispunjavanja propisanih uvjeta** i **Stručno povjerenstvo za ocjenjivanje prijavljenih projekata.**

**1.** **Stručno povjerenstvo za otvaranje zaprimljenih prijava i provjeru ispunjavanja propisanih uvjeta**  prijava pristiglih na Javni natječaj, je dužno utvrditi je li prijava dostavljena na pravi Natječaj i u zadanom roku, otvoriti sve pravovremeno pristigle prijave i utvrditi odnose li se iste na predmet Natječaja i jesu li podnesene od korisnika sredstava na kojeg se Natječaj odnosi, utvrditi je li prijavitelj dostavio svu obveznu dokumentaciju propisanu uvjetima Natječaja, provesti administrativnu provjeru ponuda uvidom u potvrdu porezne uprave, potvrde o nekažnjavanju te utvrđuje prihvatljivost istih, pribaviti dopune i ispravke koje ne utječu na sadržaj prijave bitan za ocjenjivanje predviđen Uputama za prijavitelje te provjeriti dopune i dodatnu dokumentaciju, razvrstati prijave na one koje udovoljavaju i one koje ne udovoljavaju propisanim uvjetima Natječaja izraditi i dostaviti direktoru Fonda prijedlog za donošenje odluke koje prijave će biti upućene na stručno ocjenjivanje i koje prijave ne udovoljavaju propisanim uvjetima Natječaja;

**2. Stručno povjerenstvo za ocjenjivanje prijavljenih projekata, dužno je** ocijeniti projekte koji su ispunili propisane administrativne uvjete Natječaja prema stručnim i financijskim kriterijima i mjerilima propisanim općim aktima Fonda i Natječajem te izraditi i dostaviti direktoru Fonda zapisnik o otvaranju i ocjeni prijava s prijedlogom o odabiru korisnika sredstava Fonda.

## 4.1 PREGLED PRIJAVA U ODNOSU NA PROPISANE UVJETE NATJEČAJA

Nakon provedene administrativno-formalne provjere, Fond će donijeti odluku koje prijave će biti upućene na stručno ocjenjivanje, te koje prijave ne zadovoljavaju propisane uvjete ovog Javnog natječaja za daljnje ocjenjivanje, o čemu će podnositelji prijava biti obaviješteni.

Fond neće razmatrati prijave:

* koje su dostavljene nakon 31. kolovoza 2022. godine,
* na način suprotan uvjetima Natječaja,
* od osoba koje Natječajem nisu određene kao korisnici sredstava Fonda,
* koje nisu predmet Natječaja,
* koje ne sadrže svu Natječajem propisanu obveznu dokumentaciju odnosno ne ispunjavaju mjerilia sukladno članku 5. Uredbe,
* prijavitelja koji imaju nepodmirenu obvezu javnih davanja prema Potvrdi Porezne uprave,
* od prijavitelja koji imaju dospjelo nepodmireno i/ili neregulirano dugovanje prema Fondu.

## 4.2 OCJENA PRIJAVA KOJE SU ZADOVOLJILE PROPISANE UVJETE NATJEČAJA

Prijave koje su temeljem Odluke Fonda upućene na stručno ocjenjivanje Povjerenstvo za ocjenjivanje ocjenjuje na temelju kriterija utvrđenih Pravilnikom o postupku objavljivanja natječaja i odlučivanju o odabiru korisnika sredstava Fonda za zaštitu okoliša i energetsku učinkovitost („Narodne novine“ broj 153/11, 29/14 i 155/14) i Pravilnikom o uvjetima i načinu dodjeljivanja sredstava Fonda za zaštitu okoliša i energetsku učinkovitost, te kriterijima i mjerilima za ocjenjivanje prijava za dodjeljivanje sredstava Fonda („Narodne novine“ broj 18/09, 42/12, 29/14 ~~i~~ 155/14~~,~~ i 132/21) te sukladno kriterijima i mjerilima koji su utvrđeni ovim Natječajem.

**Kriteriji i mjerila za ocjenjivanje projekata i određivanja prednosti pri dodjeli sredstava donacije uključuju sljedeće tehničke i financijske kriterije:**

1. kvaliteta i relevantnost prijave (ispunjavanje obveza iz članka 5. *Uredbe*, usklađenost sa strateškim i planskim dokumentima odnosno prioritetnim područjem natječaja, izvedivost, planirani rezultati i učinci projekta nakon završetka sufinanciranja projekta od strane Fonda – max. **40** bodova,
2. kapaciteti organizacije koja podnosi prijavu (ocjena ljudskih resursa predviđenih za program - stručnost, raspoloživost ljudi uključenih u projekt odnosno procjena angažiranosti vlastitih resursa i kompetencija, odnosno angažiranosti stručnih osoba izvan članstva) – max. **20** bodova,
3. procjena proračuna projekta (realnost proračuna, vlastiti doprinos podnositelja ili sufinanciranje od strane drugih donatora) -max. **10** bodova,
4. prednosti u financiranju (rad volontera, zapošljavanje mladih nezaposlenih osoba do 30 godina, projektno partnerstvo uključuje više od jednog partnera na projektu, prijavljeni projekt predviđa inicijative u zajednicama s manje mogućnosti npr. područja od posebne državne skrbi, otoci, ruralne i manje urbane sredine sukladno Vrijednosti indeksa razvijenosti i pokazatelja za izračun indeksa razvijenosti na lokalnoj razini koja je manja od 75% Indeksa razvijenosti Republike Hrvatske, zapošljavanje žena iznad 50 godina starosti i sl.) max. **10** bodova,
5. održivost projekta (širi učinak projekta na okruženje, planovi za buduće umnožavanje rezultata projekta, financijska, institucionalna, okolišna održivost i utjecaj na javne politike)- max. **5** bodova,
6. inovativnost projekta (primjena najboljih praksi u odgovarajućem području u rješavanju problema, inovativni pristup projektu) -max. **5** bodova,
7. financijska sposobnost udruge nositelja projekta–max. **10** bodova.

**U slučaju da je po bilo kojem od kriterija utvrđenog Natječajem dodijeljeno nula (0) bodova, Fond će odbiti prijavu**.

Na temelju ocjene prijava na Natječaj i ostvarenog broja bodova zaprimljene prijave uvrštavaju se na listu prijavitelja s obzirom na ukupno ostvaren broj bodova.

Sukladno ovom Natječaju svaki pojedinačni projekt može biti ocijenjen s najviše **100 bodova.**

**Sredstva se dodjeljuju korisnicima sredstava Fonda prema broju ostvarenih bodova do iznosa sredstava predviđenih ovim Natječajem.**

Svaki član Povjerenstva samostalno ocjenjuje pojedini projekt udruge, upisujući svoja mišljenja o vrijednosti prijavljenog projekta bodovima od 1 do 10, 20 ili 40 bodova za svaki utvrđeni kriterij za ocjenjivanje prijave i to za svaki pojedinačni projekt.

## 4.3 OBAVIJEST O DONESENOJ ODLUCI O DODJELI SREDSTAVA

Temeljem provedene ocjene projekata koji su zadovoljili propisane uvjete natječaja, Povjerenstvo za ocjenjivanje će sastaviti listu odabranih projekata, prema bodovima koje su postigli u postupku ocjene prijavljenog projekta.

Povjerenstvo za ocjenjivanje donosi listu odabranih projekata zbrajanjem pojedinačnih bodova svih članica/članova Povjerenstva pri čemu se ukupni broj pojedinačnih bodova upisuje u skupni obrazac pojedine prijave i predstavlja ukupni broj bodova koji je projekt ostvario.

Lista odabranih projekata sastoji se od prijava rangiranih prema broju ostvarenih bodova, od one s najvećim brojem bodova prema onoj s najmanjim brojem bodova.

Povjerenstvo za ocjenjivanje dostavlja direktoru Fonda Zapisnik o ocjeni prijavljenih projekata s prijedlogom o odabiru korisnika sredstava Fonda rangiranih prema broju bodova, čiji zatraženi iznos zajedno ne premašuje ukupni planirani iznos natječaja.

Odluku o odabiru korisnika i dodjeli sredstava Fonda po podnesenim prijavama na ovaj Natječaj donosi direktor Fonda, a sve temeljem izvješća o provedenom Natječaju te ocjeni projekata kojima se utvrđuju prioriteti u odabiru projekata od strane Povjerenstva za provedbu Natječaja.

Odluka o odabiru korisnika i dodjeli sredstava Fonda objavljuje se na mrežnoj stranici Fonda ([www.fzoeu.hr](http://www.fzoeu.hr)) o čemu se dostavlja pisana obavijest sudionicima Natječaja.

Pisanim putem Fond će obavijestiti sve prijavitelje koji ne ostvaruju pravo na sredstva Fonda.

## 4.4 UGOVARANJE

Fond će temeljem **Odluke o odabiru korisnika i dodjeli sredstava Fonda** s odabranim korisnicima sredstva, koji dostave potrebnu dokumentaciju i zadovolje druge tražene uvjete, u roku 30 dana od dana donošenja navedene Odluke sklopiti ugovore o korištenju sredstava Fonda. Fond zadržava pravo zatražiti dopunu dokumentacije prije sklapanja ugovora s korisnikom.

**Ugovorom će se sukladno općim aktima Fonda posebno urediti:**

* predmet ugovora i vremenski rok za realizaciju projekta,
* iznos odobrenih sredstava,
* uvjeti i način isplate dodijeljenih sredstava Fonda na IBAN udruge (iz Obrazac opisa projekta),
* izvješćivanje, način praćenja i kontrole namjenskog trošenja dodijeljenih sredstava te pravo na povrat u slučaju utvrđivanja nenamjenski utrošenih sredstava i nepoštivanja ugovornih obveza,
* rok dostavljanja bjanko zadužnica čija ukupna vrijednost mora biti najmanje u iznosu dodijeljenih sredstava Fonda, (odnosno unosi se prvi mogući iznos iznad dodijeljenih sredstava Fonda), ovjerene kod javnog bilježnika,
* ostala međusobna prava i obveze.

Fond će korisnicima sredstava uskratiti pravo na financijsku podršku u slučajevima neispunjavanja ugovornih obveza u razdoblju od dvije godine od utvrđivanja povrede ugovora odnosno neispunjavanja ugovornih obveza.

Prije isplate sredstava temeljem sklopljenog ugovora ukoliko se radi o projektima organiziranja ekoloških akcija za prikupljanje otpada s morskog dna/ prikupljanje i zbrinjavanje sakupljenog otpada iz speleoloških objekata, Korisnik se obvezuje dostaviti Fondu:

* dokaz da je sukladno članku 115. Zakona o gospodarenju otpadom (Narodne novine br. 84/2021) dostavio obavijest nadležnom tijelu JLS za poslove zaštite okoliša o održavanju ekološke akcije prikupljanja otpada s morskog dna/prikupljanje i zbrinjavanje sakupljenog otpada iz speleoloških objekata,
* suglasnost/pismo namjere mjesno nadležne javne ustanove koja upravlja speleološkim objektom u kojem će se provoditi akcija prikupljanja otpada,

dokaz da je prikupljeni otpad s morskog dna/iz speleološkog objekta predao osobi koja posjeduje važeću dozvolu za gospodarenje otpadom iz članka 30. Zakona o gospodarenju otpadom (Narodne novine br. 84/2021 ili je upisana u Evidenciju kao sakupljač otpada ili kao oporabitelj bez dozvole ili trgovac koji je ovlašten preuzeti otpad u posjed.



Za projekte gdje se dio aktivnosti provodi u školama vezano za edukativne aktivnosti, prije isplate sredstava temeljem sklopljenog ugovora korisnik je obvezan dostaviti Fondu dokaz da je ishodio suglasnost nadležnog tijela za provođenje Projekta u školama.

Ugovorom između Fonda i  Korisnika uredit će se međusobna prava i obveze kao i obveza dostavljanja potrebne dokumentacije u svrhu isplate sredstava Fonda i namjenskog korištenja sredstava Fonda.

Ukoliko se provjerom dodatne dokumentacije u postupku ugovaranja utvrdi da određeni prijavitelj ne ispunjava tražene uvjete, Fond s istim prijaviteljem neće sklopiti ugovor o sufinanciranju projeka.

## 4.5 PODNOŠENJE PRIGOVORA

Protiv odluke o odabiru korisnika i dodjeli sredstava Fonda, sudionik ovog Natječaja može podnijeti prigovor u roku od 15 dana od dana primitka pisane obavijesti o objavi odluke direktora Fonda na mrežnoj stranici Fonda.

Prigovor se može izjaviti iz slijedećih razloga:

1. zbog pogrešno i nepotpuno utvrđenog činjeničnog stanja,

2. zbog pogrešne primjene materijalnog prava,

3. ako je prilikom provođenja natječaja i donošenja odluke došlo do povrede postupka propisanog pozitivnim zakonskim propisima Republike Hrvatske.

Prigovor se dostavlja preporučenom poštom ili osobno putem urudžbenog zapisnika, posebno u zatvorenoj omotnici, na adresu:

**Fond za zaštitu okoliša i energetsku učinkovitost**

**(PRIGOVOR – Javni natječaj Fonda**

**za sufinanciranje projekata u području zaštite okoliša i energetske učinkovitosti organizacija civilnog društva (udruga)**

**(JN ZO/ENU 2/2022)**

**Radnička cesta 80, 10 000 Zagreb**

Odluku o prigovoru donosi Upravni odbor Fonda u roku od 60 dana od dana podnošenja prigovora prijavitelja.

Odluka po prigovoru dostavlja se podnositelju prigovora te se objavljuje na mrežnoj stranici Fonda.

Postupak dodjele financijskih sredstava udrugama je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi, kao pravnom lijeku u upravnom postupku, nego se postupak utvrđuje uvjetima ovog Javnog natječaja te u skladu sa Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/2015 i 37/21).

# 5. ODGOVORNOST ZA ŠTETU I ZABRANA SUDJELOVANJA U IZBORNOJ PROMIDŽBI

Fond za zaštitu okoliša i energetsku učinkovitost ne snosi odgovornost, neposrednu ili posrednu, za štete proizašle iz bilo koje aktivnosti korisnika u sufinanciranja u provedbi projekta.

Za sigurnost korištenja proizvoda iz ponovne uporabe sva odgovornost je na korisnicima ovog Natječaja. Proizvode iz ponovne uporabe potrebno je označiti znakom „ponovne uporabe“ (znak „ponovne uporabe“ dostupan je na mrežnim stranicama Fonda), a nove korisnike je potrebno upoznati sa svim prednostima/nedostacima istog.

Na mrežnoj stranici Fonda ([www.fzoeu.hr](http://www.fzoeu.hr)) objavljene su **Smjernice za uspostavu sustava ponovne uporabe u RH** na koje upućujemo korisnike po ovom Natječaju.

U svakom ugovoru koji se zaključuje s korisnicima sredstava Fonda po Natječaju bit će ugovoreno da korisnik neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za vrijeme trajanja ugovora.

# 6. POPIS OBRAZACA ZA PRIJAVU PROJEKTA

1. Obrazac opisa projekta (excel format)
2. Obrazac proračuna projekta (excel format)
3. Obrazac izjave o nepostojanju dvostrukog financiranja za prijavljeni projekt (word format)
4. Obrazac izjave o partnerstvu (word format)
5. Obrazac izjave o korištenju pretporeza (word format)
6. Obrazac izjave da niti jedan od osnivača udruge nije politička stranka



1. [Integrirani nacionalni energetski i klimatski plan Republike Hrvatske \_final.pdf (gov.hr)](https://mingor.gov.hr/UserDocsImages/UPRAVA%20ZA%20ENERGETIKU/Strategije,%20planovi%20i%20programi/hr%20necp/Integrirani%20nacionalni%20energetski%20i%20klimatski%20plan%20Republike%20Hrvatske%20%20_final.pdf) [↑](#footnote-ref-1)